भारत सरकार
विदेश मंत्रालय
राज्य सभा
तारांकित प्रश्न सं. *151

07.03.2013 को उत्तर दिए जाने के लिए
अवैध बांग्लादेशी राष्ट्रिकों का निर्वासन

*151. श्री बीरेन्द्र प्रसाद वैश्यः

      क्या विदेश मंत्री यह बताने की कृपा करेंगे किः

(1) पूर्वोंत्तर राज्यों विशेषकर असम और पश्चिमी बंगाल में विदेशी राष्ट्रिकों के प्रवास से संबंधित मुद्दों पर केन्द्रीय सरकार द्वारा की गई समुक्ति और उसकी वर्तमान स्थिति सहित इन राज्यों के जनसांख्यिकीय स्वरूप, आजीविका और आर्थिक स्थिति पर इनके व्यापक प्रभाव का ब्यौरा क्या है;
(2) क्या सरकार अवैध बांग्लादेशी राष्ट्रिकों के भारत से निकाले जाने हेतु औपचारिक प्रक्रिया तैयार करने के संबंध में बांग्लादेश के साथ कोई विचार-विमर्श तथा समझौता करने का विचार रखती है;
(3) यदि हां, तो तत्संबंधी ब्यौरा क्या है; और
(4) यदि नहीं, तो इसके क्या कारण हैं?

   उत्तर

विदेश मंत्री

(श्री सलमान खुर्शीद)
(क) से (घ)
एक विवरण सभा पटल पर रख दिया गया है। 

*****
"अवैध बांग्लादेशी राष्ट्रिकों का निर्वासन" के संबंध मे दिनांक 07.03.2013 को उत्तर दिए जाने वाले राज्य सभा तारांकित प्रश्न सं. 151 के भाग (क) से (घ) के उत्तर में उल्लिखित विवरण
(क) से (घ) : बांग्लादेश से अवैध प्रवास के मामले पर संगत द्विपक्षीय बैठकों में नियमित रूप से चर्चा की जाती है, जिसमें सुरक्षा संबंधी संयुक्त कार्य समूह, सीमा सुरक्षा बल (बीएसएफ) तथा बॉर्डर गार्ड बांग्लादेश (बीजीबी) के महानिदेशक स्तर की बातचीत, गृह सचिव स्तरीय वार्ताएं और गृह मंत्री स्तर पर परामर्श शामिल हैं। भारत तथा बांग्लादेश ने सीमाओं की रखवाली करने वाले दोनों देशों के सैनिकों के बीच सहयोग बढ़ाने के लिए अवैध रूप से सीमा पार करने के कारण उठने वाले मुद्दों को सुलझाने के लिए जुलाई, 2011 में हस्ताक्षरित एक समन्वित सीमा प्रबंधन योजना सहित, तंत्र स्थापित किए है।
विदेश मंत्री की सह-अध्यक्षता में संयुक्त परामर्शदात्री समिति की दूसरी बैठक, जो 16-17 फरवरी, 2013 के दौरान ढ़ाका में हुई थी, के दौरान दोनों पक्षों ने अन्य बातों के साथ-साथ सीमा के दोनों ओर आपराधिक गतिविधियों, गैर कानूनी आवाजाही को रोकने तथा सीमा पर संवेदनशील हिस्सों पर बाड़ लगाने का कार्य शीघ्र पूरा करने के लिए बेहतर सीमा प्रबंधन विभिन्न स्तरों पर नोडल अधिकारियों के बीच नियमित समन्वय तथा आदान-प्रदान सहित समन्वित सीमा प्रबंधन योजना (सीबीएमपी) के कारगर क्रियान्वयन पर जोर दिया।
*****
